Laudatio

Ing. Ján Tkáč, DrSc. patrí medzi popredných pracovníkov Chemického ústavu SAV. Pri príležitosti jeho životného jubilea mu Predsedníctvo SAV udelilo Čestnú plaketu SAV Dionýza Štúra za zásluhy v prírodných vedách.

Ing. Tkáč sa narodil v roku 1972 v Poprade. V roku 1995 absolvoval Fakultu chemickej a potravinárskej technológie Slovenskej technickej univerzity v Bratislave, kde v roku 2000 získal aj titul PhD. v študijnom odbore Biotechnológie, pričom sa venoval príprave elektrochemických enzýmových a bunkových biosenzorov.

Po absolvovaní doktorandského štúdia na FCHPT STU nastúpil v roku 2000 na Chemický ústav SAV. Na Oddelení glykobiotechnológie (2000-2001) naďalej pokračoval v príprave elektrochemických enzýmových a bunkových biosenzorov na monitorovanie rôznych biotechnologických procesov.

V roku 2001 nastúpil na postdoktorandský pobyt na Linkopings Universitet (Švédsko), kde do roku 2003 pracoval na vývoji bioanalytických metód umožňujúcich monitorovanie rekombinantných procesov s možnosťou štúdia stresu na bakteriálne bunky vyvolané indukciou tvorby rekombinantného proteínu. V roku 2003 nastúpil na ďalší postdoktorandský pobyt na Lunds Universitet (Švédsko), kde do roku 2006 pracoval na dizajne elektrochemických nanobiosenzorov. Zároveň v tom čase bol držiteľom prestížneho Individual Marie Curie Fellowship. V roku 2006 nastúpil na posledný postdoktorandský pobyt na Oxford University (UK), kde do roku 2008 pracoval na vývoji bioanalytických metód, ktoré umožňujú veľmi spoľahlivo detegovať rakovinový biomarker s využitím peptidových aptamérov ako biorozpoznávacích biomolekúl.

V roku 2009 sa vrátil na Chemický ústav SAV, kde začínal rozvíjať tematiku biopalivových článkov a neskôr aj tematiku využitia nanomateriálov v glykomike a biomedicíne. V rokoch 2013-2017 bol zodpovedným riešiteľom prestížneho ERC grantu. V roku 2017 spoločne so svojím bývalým PhD. študentom založil start-up Glycanostics, ktorý sa zameriava na diagnostiku rôznych typov rakoviny stanovením glykánov.

V rokoch 2018-2020 bol zodpovedným riešiteľom ERC grantu Proof of Concept. V minulosti bol predsedom VR na ChÚ SAV v dvoch po sebe idúcich funkčných obdobiach a v súčasnosti je vedúcim Oddelenia glykobiotechnológie na ChÚ SAV. Bol/je školiteľom 10 PhD. študentov.

Výsledky jeho vedeckej práce boli publikované v 159 publikáciách, ktoré boli viac ako 3500 krát citované. Kvalita publikačnej aktivity môže byť dokumentovaná pravidelným pozvaním prispieť do kvalitných vedeckých časopisov a aj faktom, že má 7 tzv. cover image vo významných vedeckých časopisoch.

Z doterajších početných ocenení možno spomenút najmä Cenu ministra školstva SR za vedu a techniku za rok 2014, Malú medailu Samuela Mikovíniho, titul Vedec roka 2015, Cenu ministra školstva SR za vedu a techniku za rok 2018 ako vedúceho vedeckej skupiny, Cenu za najlepšiu publikáciu v rámci spolupráce Českej a Slovenskej akadémie vied pri príležitosti 100 rokov od vzniku Československa (2018).